หุ้นไนกี้พุ่งนำ ดาวโจนส์ปิดวันศุกร์ปรับขึ้น ขณะตลาดจับตาเจรจาหนี้กรีซ
ดัชนีดาวโจนส์ตลาดหุ้นนิวยอร์กปิดเพิ่มขึ้นเมื่อคืนวันศุกร์ (27 มิ.ย.) โดยได้รับแรงหนุนจากการทะยานขึ้นของหุ้นไนกี้ ขณะที่ดัชนีอื่นๆปรับตัวลง เนื่องจากนักลงทุนมีความระมัดระวัง ก่อนการประชุมยูโรกรุ๊ปที่อาจจะชี้ชะตาอนาคตของกรีซในยูโรโซน
28 มิ.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปรับขึ้น 56.32 จุด หรือ 0.31% ปิดวันศุกร์ที่ผ่านมา (26 มิ.ย.) ที่ 17,946.68 จุด, ดัชนี S&amp;P 500 ลดลง 0.82 จุด หรือ 0.04% ปิดที่ 2,101.49 จุด และดัชนี Nasdaq อ่อนแรงลง 31.68 จุด หรือ 0.62% ปิดที่ 5,080.51 จุด
ดัชนีสำคัญๆในตลาดหุ้นนิวยอร์กปรับตัวขึ้นลงแตกต่างกัน ขณะที่การประชุมของรัฐมนตรีคลังยูโรโซน หรือยูโรกรุ๊ป เพื่อคลี่คลายวิกฤตหนี้กรีซจะเริ่มขึ้นอีกครั้งในวันนี้ ที่กรุงบรัสเซลส์ ประเทศเบลเยียม ซึ่งจะเป็นการประชุมครั้งที่ 5 ในรอบ 10 วัน
นายเจอโรน ดิจเซลโบลม ประธานยูโรกรุ๊ป กล่าวหลังการประชุมเมื่อวันพฤหัสบดีว่า ยังมีความเห็นที่แตกต่างกันในหลายประเด็น ขณะเดียวกัน ประตูยังเปิดกว้างสำหรับทางการกรีซที่จะยอมรับข้อเสนอจากเจ้าหนี้
สำนักข่าว AMNA ของทางการกรีซรายงานโดยอ้างแหล่งข่าวของยุโรปว่า ในระหว่างการประชุมยูโรกรุ๊ปในวันนี้ จะมีการเสนอแผนขยายระยะเวลาต่อไปอีก 5 เดือนสำหรับความช่วยเหลือทางการเงิน ซึ่งได้มีการขยายเวลาไปแล้วในเดือนก.พ. การประชุมในวันนี้จะเป็นความพยายามครั้งสุดท้ายของกรีซและเจ้าหนี้ที่จะเลี่ยงการผิดนัดชำระหนี้ในสัปดาห์หน้า ซึ่งอาจทำให้กรีซต้องออกจากยูโรโซน และจุดปะทุให้เกิดความปั่นป่วนในตลาดการเงิน
ทั้งนี้ ดัชนีเฉลี่ยอุตสาหกรรมดาวโจนส์ปิดในแดนบวกเมื่อคืนนี้ โดยได้รับแรงหนุนสำคัญจากหุ้นไนกี้ ซึ่งพุ่งขึ้นกว่า 4% หลังจากบริษัทรายงานผลประกอบการที่ดีกว่าคาดการณ์ของตลาด ขณะเดียวกัน ดัชนีดาวโจนส์ยังขานรับข้อมูลเศรษฐกิจในเชิงบวกจากสหรัฐ โดยผลสำรวจของมหาวิทยาลัยมิชิแกนระบุว่า ดัชนีความเชื่อมั่นผู้บริโภคสหรัฐขั้นสุดท้ายของเดือนมิ.ย.อยู่ที่ระดับ 96.1 สูงกว่าตัวเลขเบื้องต้นที่ 94.6 หลังจากแตะระดับ 90.7 ในเดือนพ.ค. ขณะที่นักวิเคราห์คาดการณ์ไว้ก่อนหน้านี้ว่า ดัชนีอยู่ที่ระดับ 95.0 ในเดือนมิ.ย.